કોઈ પણ ધર્મ, જ્ઞાતિ, જાતિ કે ઊંચ-નીચના ભેદભાવ વિના કે કોઈનું બૅન્ક-બૅલેન્સ કે ક્વૉલિફિકેશન ધ્યાનમાં લીધા વિના કિડનીના દરદીઓના પરિવારોની તકલીફો દૂર કરવા સજ્જ આ સેવક ટ્રસ્ટની સ્થાપના આમ તો ૨૦૦૪માં થઈ, પરંતુ એ પહેલાંથી જ કૌશિકભાઈએ આ કાર્ય આરંભી દીધું હતું. એ માટે નિમિત્ત બની લાયન્સ ક્લબ. આ વિચારનો જન્મ કઈ રીતે થયો એની દાસ્તાન જણાવતાં તેઓ કહે છે, ‘એ સમયે હું લાયન્સ ક્લબની ડાયાલિસિસ કમિટીનો ચૅરમૅન હતો. મારા પહેલાં આ કમિટી આવું કોઈ જ કામ કરતી ન હતી. મેં તેમને કિડનીના દરદીઓની સારવાર તથા તેમના પરિવારજનોને સહાયરૂપ બનવા માટેનો એક પ્રોજેક્ટ તૈયાર કરી આપ્યો હતો, પરંતુ લાયન્સ ક્લબે એનો અસ્વીકાર કર્યો. મને મારા પ્રોજેક્ટની વિશ્વસનીયતામાં શ્રદ્ધા હોવાથી મેં એને એક ચૅલેન્જ તરીકે સ્વીકારી લીધો અને કિડનીના દરદીઓના પરિવારને રાહત આપવાના ઉદ્દેશ સાથે આ પ્રવૃત્તિ શરૂ કરી.’